
РЕПУБЛИКА СРБИЈА
АП ВОЈВОДИНА
ОПШТИНА ШИД
ИЗБОРНА КОМИСИЈА
ОПШТИНЕ ШИД
Број: 013-25/II-26
Датум: 30.09.2026.године

са 4. седнице Изборне комисије општине Шид одржане дана 30.09.2026. године у 11,00 часова у сали Скупштине општине Шид.

	Седници присуствују: Слађана Маховац, председник, Дејан Логарушић, заменик председника, Јелена Шушкић, члан, Јована Петровић, заменик члана, Мирослав Нонковић, члан, Драган Гутић, члан, Далибор Тарлаћ, заменик члана, Снежана Радека, члан, Велинка Масал Античевић, заменик члана, Живан Мирић, члан, Радован Пробојчић, члан, Милош Стевановић, заменик члана, Ивана Пезић, члан, Љиљана Клисурић, заменик члана,  Јована Витас Миланковић, члан, Бојана Мравик, секретар и Милица Угљешић, заменик секретара

Одсутни: Стеван Лазић, Александар Радин, Жељана Зец и Бранимир Ћућа (сви уредно обавештени, оправдано одсутни)

	Записник води: Бојана Мравик, секретар

	Председница Комисије отвара седницу, поздравља присутне, утврђује да постоји кворум за пуноважан рад и одлучивање, те је за данашњу седницу предложила следећи
ДНЕВНИ РЕД:
1. Усвајање записника са треће седнице Општинске изборне комисије;
2. Доношење решења о предлогу за именовање члана и заменика члана у проширени састав Изборне комисије општине Шид на предлог овлашћеног подносиоца Изборне листе АУТЕНТИЧНА ДЕСНИЦА-др МИЛОШ ЈОВАНОВИЋ (Нови ДСС-МОНАРХИСТИ-Српска коалиција НАДА-Национално демократска алтернатива-НОВА ДЕМОКРАТСКА СТРАНКА СРБИЈЕ-ПОКРЕТ ЗА КРАЉЕВИНУ СРБИЈУ)-ОДВАЖНО СРПСКИ!;
3. Разматрање захтева Групе грађана „Студентска листа-Студенти побеђују“ за промену просторије за гласање и предузимање мера заштите ОШ „Бранко Радичевић“ Шид, Петра Кочића бб;
4. Питања, предлози, информације.
Поводом предложеног дневног реда, јавио се за реч Живан Мирић и предложио допуну истог у погледу бирачких места која су одређена за спровођење гласања, да се од стране Изборне комисије образује радни тим који ће утврдити приступачност сваког већ одређеног бирачког места.
Како није било других предлога за дневни ред, приступило се гласању, на начин да је председница прво позвала чланове да гласају о допуни дневног реда. Након гласања, већином гласова предлог за допуну дневног реда није усвојен.
Потом су присутни чланови и заменици чланова са правом гласа приступили гласању поводом предложеног дневног реда од стране председнице Изборне комисије. Већином гласова присутних чланова и заменика чланова са правом гласа, исти је усвојен.

РАД ПО УТВРЂЕНОМ ДНЕВНОМ РЕДУ
1. Усвајање записника са треће седнице Општинске изборне комисије;
Председница Комисије је известила све присутне да им је записник са 3. седнице Изборне комисије општине Шид прослеђен у материјалу за ову седницу, позвала све присутне да, уколико имају примедби на предметни записник, исте изнесу.
Како није било примедби, чланови Изборне комисије и заменици чланова са правом гласа већином гласова усвојили су записник у предложеном тексту.

2. Доношење решења о предлогу за именовање члана и заменика члана у проширени састав Изборне комисије општине Шид на предлог овлашћеног подносиоца Изборне листе АУТЕНТИЧНА ДЕСНИЦА-др МИЛОШ ЈОВАНОВИЋ (Нови ДСС-МОНАРХИСТИ-Српска коалиција НАДА-Национално демократска алтернатива-НОВА ДЕМОКРАТСКА СТРАНКА СРБИЈЕ-ПОКРЕТ ЗА КРАЉЕВИНУ СРБИЈУ)-ОДВАЖНО СРПСКИ!
Уводну реч за ову тачку дневног реда дала је председница Комисије, те истакла да се правни основ за доношење овог решења налази у члану 32. Закона о избору народних посланика, којим је прописано да локална изборна комисија именује, разрешава и констатује престанак функције чланова и заменика чланова органа за спровођење избора, у складу са овим законом, и члану 30. истог закона, којим је прописано да члана и заменика члана локалне изборне комисије у проширеном саставу именује локална изборна комисија на предлог подносиоца проглашене изборне листе, који мора бити достављен најкасније седам дана пре дана гласања и да је локална изборна комисија дужна да донесе решење о предлогу за именовање члана и заменика члана локалне изборне комисије у проширеном саставу у року од 24 часа од пријема предлога, а да се решење о именовању члана и заменика члана локалне изборне комисије у проширеном саставу примењује од наредног дана од дана када је донето, док је ставом 5. истог члана прописано да локална изборна комисија ради у проширеном саставу док збирни извештај о резултатима гласања не постане коначан.
Такође је указала да је Републичка изборна комисија, на седници одржаној 18. септембра 2026. године, донела Решење 02 број 013-267/26, којим је проглашена Изборна листа АУТЕНТИЧНА ДЕСНИЦА-др МИЛОШ ЈОВАНОВИЋ (Нови ДСС-МОНАРХИСТИ-Српска коалиција НАДА-Национално демократска алтернатива-НОВА ДЕМОКРАТСКА СТРАНКА СРБИЈЕ-ПОКРЕТ ЗА КРАЉЕВИНУ СРБИЈУ)-ОДВАЖНО СРПСКИ!
На основу званичне евиденције Републичке изборне комисије и података који су достављени од стране РИК-а Општинској изборној комисији Шид, овлашћена лица испред ове листе су Горан Иванчевић и Дејан Шулкић.
Својство овлашћеног лица које је непосредно поднело предлог Општинској изборној комисији општине Шид за именовање члана и заменика члана Изборне комисије општине Шид у проширеном саставу, дана 29.09.2026. године у 12.00 часова, утврђено је на основу овлашћења у оригиналу које је приложено уз предметни предлог, потписаног од стране Горана Иванчевића, којим је овластио Миодрага Марковића, као овлашћено лице за територију општине Шид, за подношење предлога за именовање члана и заменика Општинске изборне комисије општине Шид у проширеном саставу.
Такође је указала да је предлог дозвољен, уредан, благовремен и поднет од стране овлашћеног лица, и отворила дискусију. Како предлога није било, приступило се гласању.
Изборна комисија је једногласно донела решење о именовању члана и заменика члана у проширеном саставу Изборне комисије општине Шид, поводом ове тачке дневног реда.

3. Разматрање захтева Групе грађана „Студентска листа-Студенти побеђују“ за промену просторије за гласање и предузимање мера заштите ОШ „Бранко Радичевић“ Шид, Петра Кочића бб;
Уводну реч за ову тачку дневног реда дала је председница Комисије, те истакла да је свим члановима и њиховим заменицима достављен у материјалу за ову седницу предметни захтев и отворила дискусију.
После краће дискусије, у којој је учешће узело неколико чланова и заменика чланова, Комисија је донела закључак да захтев није најјасније одређен, те да се по предметном поднеску, уколико се исти посматра као захтев, односно предлог за промену, односно одређивање бирачког места у смислу члана 56. Закона о избору народних посланика, не може поступати у достављеној форми, имајући у виду да је наведеном одредбом прописано да локална изборна комисија одређује бирачка места на основу предлога општинске, односно градске управе, док група грађана није одређена као овлашћени предлагач у овом поступку, те би захтев требало одбацити као неуредан. Уколико се предметни поднесак, према својој садржини и намени, посматра као иницијатива подносиоца, потребно је да се исти врати подносиоцу ради уређења, тако што ће бити јасно означен као иницијатива и прецизирано питање, односно предлог за поступање Општинске изборне комисије, како би могао бити предмет даљег разматрања пред овом Комисијом, у ком случају ће Комисија оценити испуњеност услова за поступање и разматрати поднесак у оквиру своје законом утврђене надлежности.
Председница Комисије је такође указала да ће за свако бирачко место и сваком бирачком одбору који буде именован, од стране Општинске изборне комисије бити достављена обавезујућа инструкција за поступање за уређење бирачких места, са нарочитим освртом на то да бирачки одбор обезбеди услове за заштиту тајности током гласања, у складу са позитивним прописима.
Након окончања дискусије, приступило се гласању. Изборна комисија је већином гласова донела напред наведени закључак, поводом ове тачке дневног реда.

4. Питања, предлози, информације.
Поводом ове тачке није било питања, предлога и информација.
Председница Комисије закључује 4. седницу Изборне комисије општине Шид у 11,36 часова.

                 Председник						      Записничар

